รองนายกรัฐมนตรี ชี้แนะ กกต.ควรเชิญทั้ง กรธ.และ กมธ.ร่วมหาทางออกสูตรคำนวน ส.ส.เพื่อความถูกต้อง ยืนยันรัฐบาลไม่เกี่ยวข้อง และไม่ร่วมเสนอความเห็น มั่นใจมีทางออกและไม่ส่งผลให้การเลือกตั้งเป็นโมฆะ
นายวิษณุ เครืองาม รองนายกรัฐมนตรี กล่าวว่า การที่คณะกรรมการการเลือกตั้ง (กกต.) เชิญกรรมการร่างรัฐธรรมนูญ (กรธ.) มาให้ความเห็นวิธีคำนวณ ส.ส.บัญชีรายชื่อที่ถูกต้องนั้น ถือว่าเป็นประโยชน์ เพราะจะได้ทราบวิธีที่ถูกต้อง แต่ กรธ.อาจไม่ใช่ผู้ที่ชี้ขาดทั้งหมด เพราะปัญหานี้เกี่ยวข้องกับกฏหมาย 2 ฉบับ คือรัฐธรรมนูญและกฏหมายประกอบรัฐธรรมนูญ จึงเห็นว่าควรเชิญทั้ง กรธ.และ กมธ.ที่ยกร่างกฏหมายมาร่วมพิจารณาหาทางออก ทั้งนี้กรณีปัญหาสูตรคำนวน สส.ไม่เหมือนกันและรัฐธรรมนูญไม่ได้กำหนดไว้อย่างชัดเจนนั้น ท้ายที่สุด กกต.ต้องเป็นผู้ตัดสินใจว่าจะดำเนินการอย่างไร เพราะมีอำนาจชี้ขาด ยกเว้นจะมีใครไปฟ้องศาลว่า กกต.วินิจฉัยผิดพลาด ซึ่งหากศาลระบุว่าไม่มีอำนาจชี้ขาดเรื่องนี้ เพราะเป็นหน้าที่ของ กกต.โดยตรง ศาลก็จะจำหน่ายคดีออกไป        ส่วนกรณีที่หลายฝ่ายมองว่าสูตรคำนวน สส.ควรชัดเจนตั้งแต่ก่อนเลือกตั้งนั้น นายวิษณุ กล่าวว่า การเลือกตั้งครั้งนี้เป็นระบบใหม่ทั้งหมด เลยอาจเกิดปัญหาขึ้น แต่ส่วนตัวเชื่อว่ามีทางออกเรื่องการคำนวน สส. อย่างแน่นอน เพียงแต่ปัญหาคือประชาชนจะเชื่อถือในทางออกนั้นหรือไม่ พร้อมยืนยันว่ารัฐบาลไม่เกี่ยวข้อง และไม่ร่วมเสนอทางออกใดๆเด็ดขาด เนื่องจากไม่มีสิทธิ และถือเป็นหน้าที่ของ กกต.เอง        นายวิษณุ กล่าวด้วยว่า ภายในวันที่ 9 พ.ค.นี้ กระบวนการทุกอย่างควรเสร็จสิ้น และต้องประกาศผลการเลือกตั้ง ตามที่ กกต.กำหนดไว้ ซึ่งได้เผื่อระยะเวลาไว้รองรับกรณีมีการฟ้องร้องจำนวนมากแล้ว แต่หากไม่สามารถประกาศผลได้ทั้งหมด ต้องประกาศอย่างน้อย 95% ทั้งในส่วนของ ส.ส.เขต และ ส.ส.บัญชีรายชื่อ โดยอาจใช้วิธีการแจกใบต่างๆ ตามที่มีการร้องเรียนก่อน แล้วไปดำเนินการทีหลัง โดยให้ศาลตัดสิน แต่วิธีนี้อาจกระทบต่อจำนวนเสียงในการจัดตั้งรัฐบาลได้ ขณะเดียวกันมั่นใจว่าปัญหาต่างๆ จะไม่ส่งผลกระทบให้การเลือกตั้งเป็นโมฆะ เพราะยังไม่มีเหตุที่จะส่อให้ถึงขั้นนั้น